**Татар гомуми белем бирү оешмаларында укучы балалар өчен**

**татар теленнән республика олимпиадасының**

**муниципаль туры биремнәре**

**2019-2020 уку елы. 4 нче сыйныф**

**Үткәрү вакыты – 120 минут**

**Максималь балл – 57**

**I. Тестлардан дөрес җавапны билгеләгез.**

1. Җөмләдәге калын сузык авазларның саны дөрес күрсәтелгән рәтне билгеләгез. **(2 балл)**

*Һөнәр ашарга сорамый, үзе ашата.* (Мәкаль)

а) 4;

ә) 8;

б) 9;

в) 10.

2. Аваз белән хәреф саны тигез булган сүз дөрес күрсәтелгән рәтне билгеләгез. **(2 балл)**

а) *кулъяулык*;

ә) *юрган*;

б) *яфрак*;

в) *канәгать*.

3. Парсыз яңгырау тартыклар дөрес күрсәтелгән рәтне билгеләгез. **(2 балл)**

а) [б], [в], [г], [гъ], [д], [ж], [з], [җ];

ә) [м], [н], [ң], [л], [р], [й], [w];

б) [п], [ф], [к], [къ], [т], [ш], [с], [ч];

в) [ц], [щ], [һ], [х], [ ̓ ].

4. Сүз эчендә саңгырау тартыкның яңгыраулашкан очрагы күзәтелгән рәтне билгеләгез. (2 балл)

а) *сүзе*;

ә) *таҗы*;

б) *флагы*;

в) *тубы*.

5. Антонимнар дөрес күрсәтелгән рәтне билгеләгез. (2 балл)

а) *җәй, кыш*;

ә) *кайнар, җылы*;

б) *боз, боз*;

в) *бала, сабый*.

6. Парлы сүз кулланылган мәкаль дөрес күрсәтелгән рәтне билгеләгез. **(2 балл)**

а) *Балалы кеше – бай кеше.*

ә) *Әткәй – шикәр, әнкәй – бал.*

б) *Ата-бабалы кеше – тамырлы имән.*

в) *Һәр өйнең үз гадәте бар.*

7. Юнәлеш килешенең кушымчалары дөрес күрсәтелгән рәтне билгеләгез. **(2 балл)**

а) -ның/-нең;

ә) -га/-гә, -ка/-кә;

б) -ны/-не;

в) -да/-дә, -та/-тә.

8. Ялгызлык исемнәрнең язылышы дөрес билгеләнгән рәтне күрсәтегез. **(2 балл)**

а) һәрвакыт куштырнаклар эченә алынып языла;

ә) җөмлә эчендә юл хәрефе белән языла;

б) җөмлә башында баш хәрефтән, җөмлә уртасында юл хәрефе белән языла;

в) һәрвакыт баш хәрефтән языла.

9. Фигыль күрсәтелгән рәтне билгеләгез. (2 балл)

а) *чикләвек*;

ә) *алтмыш*;

б) *җырлый*;

в) *ягымлы*.

10. Җөмләдәге калын хәрефләр белән бирелгән сүзнең кайсы сүз төркеменә караганлыгы дөрес күрсәтелгән рәтне билгеләгез. **(2 балл)**

*Бер яхшы сүз мең күңелнең җәрәхәтен* ***төзәтер****.* (Мәкаль)

а) үткән заман хикәя фигыль;

ә) киләчәк заман хикәя фигыль;

б) хәзерге заман хикәя фигыль;

в) сыйфат.

**II. Башыгызны эшләтегез.**

Күпнокталар урынына **Е** яки **ЙО**/**ЙӨ** хәрефләрен куеп языгыз. **(14 балл)**

*...зтүбән, ...зак, ...лга, ...мгак, ...тым, ...шаю, ...герү, ...дрык, ...гереш, ...мшак, ...гет, ...кы, ...мырка, ...зем, ...герме, ...рт, ...лау, ...лдыз, ...л, ...лан, ...кләмә, ...фәк, ...мыш, ...лкылдау.*

**III.Теоретик бирем.**

Киләчәк заман хикәя фигыль турында языгыз, бер фигыльне зат-сан белән төрләндерегез. **(8 балл)**

**IV. Гамәли-иҗади бирем.**

1. Табышмакны укыгыз, җавабын языгыз. **(2 балл)**

*Үзе кеп-кечкенә,*

*Миннән биек сикерә.*

2. ***Биек*** сүзенә аваз-хәреф анализы ясагыз. **(3 балл)**

3. Сез нинди уен уйнарга яратасыз? Уенның тәртибен аңлатып, 8-10 җөмләдән торган бәйләнешле текст языгыз. (**10 балл**)